Bahniansky potok

Bahniansky potok (staršie Bahenský kanál, Bahniansky kanál) je potok na Záhorí, vo východnej časti okresu Senica. Je to pravostranný prítok Myjavy, meria 5,2 km a je tokom IV. rádu.

Prameň 
Pramení v Chvojnickej pahorkatine, v podcelku Senická pahorkatina, na západnom svahu Sochorovského (318,4 m n. m.) v nadmorskej výške približne 245 m n. m.

Opis toku 
Od prameňa tečie na krátkom úseku na juh, zľava priberá krátky prítok z juhozápadného svahu Sochorovského, potom tečie prechodne na juhozápad a napája malú vodnú nádrž. Z nádrže vyteká západným smerom, tečie cez osadu Hlbocký Dvor, esovito sa stáča a západne od osady priberá pravostranný prítok z lokality Drahy pri háji. Následne sa stáča juhozápadným smerom, zľava priberá prítok vznikajúci južne od Hlbockého Dvora a pokračuje severozápadným smerom. Sprava ďalej priberá Hlbocký potok, mení smer toku viac na západoseverozápad, opäť sa esovito stáča a podteká štátnu cestu č. 51. Vstupuje do Borskej nížiny, do podcelku Myjavská niva, z ľavej strany ešte priberá Surovinský potok a k ústiu pokračuje západojuhozápadným smerom. Na území mesta Senica, juhojuhozápadne od osady Dolné Suroviny, ústi v nadmorskej výške cca 194 m n. m. do Myjavy.

Potoky na Slovensku
Povodie Myjavy
Vodné toky v Chvojnickej pahorkatine
Vodné toky v Borskej nížine
Vodné toky v okrese Senica